Gentile da Fabriano

Gentile di Niccolò di Giovanni Massi (født omkring 1370 i Fabriano i Marche, død 1. august 1427 i Roma), bedre kjent som Gentile da Fabriano, var en italiensk maler som var virksom i den italienske sengotikken,  i Firenze, Venezia Orvieto og Roma.

Gentile da Fabriano var en av mestrene i den kunsthistoriske overgangen fra middelalder til renessanse. I hans hjemtrakter i Umbria var det gotikken som dominerte, og alle verker fra hans verksted bærer preg av dette. Figurene hans preges av en overjordisk mildhet, men samtidig er alle detaljer gjengitt på en svært naturtro måte. Lysets spill er meget overbevisende fremstilt, og verkene fra Gentiles atelier har en uforlignelig stofflighet.

Gentiles mesterverk er «Kongenes tilbedelse», som befinner seg i Uffizi-galleriet i Firenze. Stilmessig er dette monumentalmaleriet ifølge Uffizi-galleriet det fremste eksempelet på stilretningen internasjonal gotikk som finnes i Italia.

Liv og virke

Bakgrunn 
Gentile da Fabrianos mor døde en gang før 1380. Hans far, Niccolò di Giovanni Massi, trakk seg da tilbake til et kloster hvor han døde i 1385.

Karriere som kunstner 
Det har vært vanlig å anta at Gentile var elev av Allegretto Nuzi. Mot slutten av hundreåret arbeidet han i hjembyen, men omkring 1408-1409 befant han seg i Venezia. I 1409 fikk han i oppdrag å utsmykke Dogepalasset i Venezia med fresker, et arbeid som ble fullført av maleren Pisanello.

Senere var Gentile da Fabriano i arbeid i Brescia med oppdrag for adelsmannen Pandolfo III Malatesta. I 1422 fikk Gentile medlemskap i malerlauget i Firenze. I den byen finner en mesterverket «Kongene tilber» i Santa Trinita-kirken. I dette bildet forener Gentile naiv fortellerglede med høvisk eleganse og detaljrikdom. Den skulpturelle form som figurene har, er et kjennetegn for overgangen mellom sengotikken og renessansen.

Gentile arbeidet også i Siena og til sist i Roma. Omkring 1426 ble han oppfordret av pave Martin V til å begynne på en syklus som er viet livet til Johannes Døperen. I en basilika i Roma som er viet til døperen Johannes og evangelisten Johannes malte han fresker fra de to helgenenes liv. Også dette verket ble fullført av Pisanello. Men det eneste freskomaleriet som er bevart er i domkirken i Orvieto.

Gentile da Fabriano var den første i en rekke av fremragende malere fra Umbria. Han var den viktigste italienske representanten for den kunstretning som ble kalt internasjonal gotikk. Historisk viktige malere som Pisanello og Jacopo Bellini var blant hans elever. Med sin elegante stil øvde han stor innflytelse over mange senere florentinske malere. Denne stilen dannet motstykket til den realismen som Masaccio benyttet i sine verk.

Verker i utvalgl 
Maria med barnet, de hellige Katarina og Nikolaus, og stifterne, ca 1390-95, trez, 131×113 cm. (Berlin, Staatliche Museen, Gemäldegalerie)
Maria med barnet, ca 1410, tre, 96,8x59 cm. (Perugia, Galleria nazionale dell'Umbria)
Maria med barnet, ca 1415, tre, 60x45 cm. (Pisa, Museo nazionale di San Matteo)
De tre hellige kongers tilbedelse, signert og datert mai 1423, tre, størrelse: 182×227 cm, del av Pala Strozzi. (Firenze, Uffizi)
Madonna dell'Uccellino med de hellige Georg og Laurentius, 1423-25, tre, 91×47 cm.
Maria  med barnet, 1427, tre, 110,4x66,3 cm. (Velletri, Museo Diocesano)
Maria  med barnet, 1425, freske, 225×125 cm. (Orvieto, domkirken)

Litteratur 
 Milvia Bollati: «Catalogo completo delle opere autografe di Gentila da Fabriano», i: Gentile da Fabriano. Studi e ricerche, Milano 2006

Referanser

Eksterne lenker 
 

Italienske malere
Personer fra provinsen Ancona